Sklep Komisije

z dne 5. novembra 2003

o ustanovitvi Odbora evropskih nadzornikov za zavarovanja in poklicne pokojnine

(Besedilo velja za EGP)

(2004/6/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Junija 2001 je Komisija sprejela sklepa 2001/527/ES [1] in 2001/528/ES [2] o ustanovitvi Odbora evropskih zakonodajalcev za vrednostne papirje in Evropskega odbora za vrednostne papirje.

(2) Evropski parlament je v svojih resolucijah z dne 5. februarja in 21. novembra 2002 potrdil štirinivojski regulativni okvir, ki ga priporoča Odbor modrecev v svojem poročilu, in pozval, da se nekateri vidiki tega pristopa razširijo na bančni in zavarovalniški sektor, pod pogojem, da se Svet jasno zaveže k reformi za zagotovitev ustreznega institucionalnega ravnovesja.

(3) Svet je 3. decembra 2002 pozval Komisijo, naj izvede to ureditev na področjih bančništva, zavarovalništva in poklicnih pokojnin ter čim prej ustanovi nove odbore s posvetovalno funkcijo za ta področja.

(4) Treba je ustanoviti Odbor evropskih nadzornikov za zavarovanja in poklicne pokojnine (v nadaljnjem besedilu "Odbor") kot neodvisno telo za preučevanje, razpravo in svetovanje Komisiji na področjih zavarovanj, pozavarovanj in poklicnih pokojnin. Vendar bi na področju poklicnih pokojnin Odbor moral obravnavati le regulativne in nadzorne vidike teh ureditev in ne bi smel obravnavati vidikov delovnega in socialnega prava, kakor je organizacija poklicnih sistemov, še zlasti vprašanj v zvezi z obveznim članstvom ali izidi kolektivnih pogodb.

(5) Odbor bi moral tudi prispevati k usklajenemu in pravočasnemu izvajanju zakonodaje Skupnosti v državah članicah z zagotavljanjem učinkovitejšega sodelovanja med državnimi nadzornimi organi, izvajanjem medsebojnih pregledov in spodbujanjem najboljših praks.

(6) Odbor bi moral sam določiti svoj način delovanja, zlasti upoštevati posebnosti posameznih pristojnih organov, in vzdrževati tesne operativne povezave s Komisijo in odborom, ustanovljenim s Sklepom Komisije 2004/9/ES z dne 5. novembra 2004 o ustanovitvi Evropskega odbora za zavarovanja in poklicne pokojnine [3]. Izvoliti bi moral svojega predsednika izmed svojih članov.

(7) Odbor bi se moral dovolj zgodaj obširno na odprto in pregledno posvetovati z udeleženci na trgu, potrošniki in končnimi uporabniki.

(8) Odbor bi moral sestaviti svoj poslovnik ter v celoti upoštevati predpise institucij in institucionalno ravnovesje, določeno s Pogodbo –

SKLENILA:

Člen 1

Ustanovi se neodvisna svetovalna skupina za zavarovanja in poklicne pokojnine v Skupnosti, imenovana "Odbor evropskih nadzornikov za zavarovanja in poklicne pokojnine", v nadaljnjem besedilu "Odbor".

Člen 2

Vloga odbora je svetovati Komisiji, bodisi na njeno zahtevo v roku, ki ga Komisija lahko določi v skladu z nujnostjo zadeve, ali na lastno pobudo, zlasti glede priprave osnutkov izvedbenih ukrepov na področjih zavarovanj, pozavarovanj in poklicnih pokojnin.

Odbor prispeva k usklajenemu izvajanju direktiv Skupnosti in zbliževanju nadzorne prakse držav članic v vsej Skupnosti.

Odbor predstavlja tudi forum za nadzorno sodelovanje, vključno z izmenjavo informacij o nadzorovanih institucijah.

Člen 3

Odbor sestavljajo visoki predstavniki nacionalnih državnih organov, pristojnih za nadzor zavarovanj, pozavarovanj in poklicnih pokojnin. Vsaka država članica imenuje visoke predstavnike iz svojih pristojnih organov, da sodelujejo pri zasedanjih Odbora.

Komisija je prisotna na zasedanjih Odbora in imenuje visokega predstavnika, da sodeluje v vseh njegovih razpravah.

Kadarkoli razprava točke na dnevnem redu vključuje izmenjavo zaupnih podatkov o nadzorovani instituciji, se sodelovanje v taki razpravi lahko omeji na neposredno vpletene nadzorne organe.

Odbor izvoli predsednika izmed svojih članov.

Odbor lahko na svoja zasedanja povabi strokovnjake in opazovalce.

Odbor ne obravnava vidikov delovnega in socialnega prava, kakor je organizacija poklicnih sistemov, še zlasti obveznega članstva in izidov kolektivnih pogodb.

Člen 4

Odbor vzdržuje tesne operativne povezave s Komisijo in odborom, ustanovljenim s Sklepom 2004/9/ES.

Odbor lahko ustanovi delovne skupine. Komisija je vabljena, da sodeluje v delovnih skupinah kot opazovalka.

Člen 5

Preden Odbor pošlje svoje mnenje Komisiji, se dovolj zgodaj obširno ter odprto in pregledno posvetuje z udeleženci na trgu, potrošniki in končnimi uporabniki.

Člen 6

Odbor Komisiji predloži letno poročilo.

Člen 7

Odbor sprejme svoj poslovnik in določi svoj način delovanja.

Člen 8

Odbor začne opravljati svoje naloge 24. novembra 2003.

V Bruslju, 5. novembra 2003

Za Komisijo

Frederik Bolkestein

Član Komisije

[1] UL L 191, 13.7.2001, str. 43.

[2] UL L 191, 13.7.2001, str. 45.

[3] UL L 3, 7.1.2004, str. 34.

--------------------------------------------------